ธนชาตเปิดศึกสินเชื่อรถยนต์ ตั้งธงปีนี้ปล่อยกู้ 1.9 แสนล้านบาท
ธนาคารธนชาตเดินหน้ารักษาตำแหน่งผู้นำตลาดสินเชื่อรถยนต์ คาดสิ้นปีพอร์ตโตกว่า 4.5 แสนล้านบาท
27 พ.ค. 2562

ธนาคารธนชาตเดินหน้ารักษาตำแหน่งผู้นำตลาดสินเชื่อรถยนต์ คาดสิ้นปีพอร์ตโตกว่า 4.5 แสนล้านบาท
นายป้อมเพชร รสานนท์ รองกรรมการผู้จัดการ ธุรกิจสินเชื่อรถยนต์ ธนาคารธนชาต เปิดเผยว่า ปีนี้ ธนชาตยังคงเดินหน้าสร้างความแข็งแกร่งในการเป็นผู้นำธุรกิจสินเชื่อรถยนต์ อย่างต่อเนื่อง ทั้งด้านส่วนแบ่งการตลาดและการดูแลคุณภาพสินเชื่อ โดยการพัฒนาด้านดิจิทัลแพลตฟอร์ม เช่น ช่องทางออนไลน์และโมบาย เพื่อใช้ควบคู่ไปกับช่องทางไดเร็กเซลส์ที่ทำให้ธนชาตประสบผลสำเร็จมาแล้ว เพื่อให้สอดรับกับพฤติกรรมลูกค้าที่เปลี่ยนแปลงไป
ทั้งนี้ ธนชาตมีโมบายแอพ เป็นเครื่องมือหลักในการเชื่อมโยงกับลูกค้าตลอด 24 ชั่วโมง พร้อมกันนี้ธนชาตจะมุ่ง ขยายความร่วมมือกับพันธมิตรทางธุรกิจ โดยเฉพาะกลุ่มพันธมิตรออนไลน์ให้กว้างขวางยิ่งขึ้น
สำหรับการอนุมัติสินเชื่อรถยนต์จากเดิมใช้เวลาดำเนินการมากกว่า 10 วัน ลดเหลือเพียง 5 วัน ช่วยลดงานของเจ้าหน้าที่พิจารณาสินเชื่อได้ 10-20% ทำให้สามารถพิจารณาลูกค้าได้เพิ่มมากขึ้น
นายป้อมเพชร กล่าวว่า เป้าหมายการปล่อยสินเชื่อรถยนต์ปี 2562 ธนาคารธนชาตตั้งเป้าไว้ที่ 1.9 แสนล้านบาท โดยในไตรมาสแรกได้ปล่อยสินเชื่อได้ตามเป้าหมายไปแล้ว คาดว่าสิ้นปีนี้ พอร์ตสินเชื่อรถยนต์คงค้างจะมีมูลค่าประมาณ 4.5 แสนล้านบาท ทั้งนี้ ปัจจุบันธนชาตมีส่วนแบ่งตลาดสินเชื่อรถยนต์ประมาณ 30% และมีการดูแลบริหารความเสี่ยงอย่างรอบคอบ ทำให้สามารถควบคุมหนี้ที่ไม่ก่อให้เกิดรายได้ (NPL) ได้ในระดับที่เหมาะสม